รัฐบาลจัดวิ่งเทรล Amazean Jungle Thailand เบตง กระตุ้นเศรษฐกิจท้องถิ่น ส่งเสริมภาพลักษณ์จังหวัดชายแดนใต้
นางสาวรัชดา ธนาดิเรก รองโฆษกประจำสำนักนายกรัฐมนตรี ในฐานะกรรมการผู้แทนพิเศษของรัฐบาลในการแก้ปัญหาจังหวัดชายแดนใต้ เปิดเผยว่า จากความสำเร็จของการจัดการแข่งขันวิ่งเทรลสนามระดับโลก “Amazean Jungle Thailand by UTMB 2023” ระหว่างวันที่ 17-19 กุมภาพันธ์ที่ผ่านมา ณ อำเภอเบตง จังหวัดยะลา โดยรัฐบาลให้การสนับสนุนงบประมาณ มีผู้เข้าร่วมแข่งขันจาก 30 ชาติ จำนวนนักวิ่งรวมทุกประเภท 2,000 กว่าคน ซึ่งพลเอก ประยุทธ์ จันทร์โอชา นายกรัฐมนตรี ขอบคุณทุกภาคส่วนที่ร่วมกันเป็นเจ้าภาพอย่างอบอุ่นและเจ้าหน้าที่ฝ่ายความมั่นคงที่เข้าดูแลพื้นที่สร้างความมั่นใจแก่นักกีฬาและนักท่องเที่ยวผู้มาเยือน ความสำเร็จของการจัดงาน นอกจากจะสามารถกระตุ้นเศรษฐกิจท้องถิ่นอย่างมากแล้ว ยังเป็นการเผยแพร่ภาพลักษณ์และความสวยงามของจังหวัดชายแดนภาคใต้ ที่มีความน่าอยู่ อุดมสมบูรณ์ หลากหลายวัฒนธรรม ปลอดภัยและน่าสัมผัส สู่สายตาคนไทยและประชากรโลกด้วย ทั้งนี้ นายกรัฐมนตรียังให้ความเชื่อมั่นว่าในอนาคตอันใกล้ สนามวิ่งเทรลเบตงจะสามารถยกระดับก้าวขึ้นเป็นหนึ่งในสนามเมเจอร์ของโลก ที่จะสร้างรายได้ในแต่ละปีนับร้อยล้านบาทให้กับจังหวัดชายแดนใต้รัฐบาลได้อนุมัติการสนับสนุนการจัดวิ่งเทรล Amazean Jungle Thailand เป็นระยะเวลา 7 ปี โดยได้เริ่มทดลองจัดเมื่อปีที่แล้ว เป็นการเตรียมความพร้อมเพื่อให้ได้การรับรองจาก UTMB ในการเป็นสนามระดับโลก สำหรับปี 2566 นี้ ถือเป็นปีที่หนึ่งอย่างเป็นทางการและได้จัดวิ่งระยะทางเต็มพิกัดคือ 160 กิโลเมตร และ 100 กิโลเมตร เส้นทางวิ่งชมเมืองเบตง ผ่าน 18 จุดสำคัญ ลัดเลาะผ่านผืนป่าฮาลาบาลา ผ่านจุดชมวิวทะเลหมอกอัยเยอร์เวง และจุดชมวิวทะเลหมอกฆูนุงสิลิปัต โดยในปีหน้า คาดว่าจะจัดเส้นทางให้สามารถวิ่งข้ามประเทศ ไทย-มาเลเซียได้ส่วนความปลอดภัยในพื้นที่ หน่วยงานความมั่นคงใน ได้ระดมสรรพกำลังทั้งเจ้าหน้าที่ทหาร ตำรวจ อาสาสมัคร กำนันผู้ใหญ่บ้านและประชาชนในพื้นที่ เข้าดูแลเส้นทางวิ่ง มีจุดเช็คพอยท์หลัก 14 จุด และมีเจ้าหน้าที่ลาดตระเวนดูแล รวมถึงมีหน่วยแพทย์พร้อมดูแลนักกีฬาตลอด 24 ชั่วโมง และจากที่ได้พูดคุยกับผู้จัดจาก UTMB ซึ่งมีความมั่นใจในการจัดการระบบความปลอดภัยในเส้นทางวิ่งและการอำนวยความสะดวกในทุกๆ ด้าน